**Есе на тема: ,,Справедливост, морал и правосъдие”**

Понякога в света на човека, изградил се вече като личност, вижданията за справедливостта не кореспондират с моралните ценности на обществото, както и с правилата, строго определени чрез правосъдието. Когато се появи подобен проблем, то процесът до неговото решение става изключително задълбочен и сложен както за обикновения човек, така и за хората, работещи в тази сфера.

Моралът е система от правила, отнасящи се до вътрешния свят на човека. Те се определят спрямо дадената общност, към която принадлежим, което може да ги определи като един изключително субективен фактор. От другата страна – на обективността, се появява правосъдието. То се осъществява от съдебната власт, която има изключително важна функция за регулирането и спазването на закона, описан в конституцията на дадена държава. Съществуването на справедливостта обаче може да се сметне като път, свързващ тези два контраста. Тя, както включва моралните мирогледи, носи в себе си и част от законните такива.

Моралът може да представлява съвкупност от много неща, предопределени от обществената среда на индивида. Той може да зависи например от неговата религиозна принадлежност и не винаги има пряка връзка със законодателството. Други неща, към които могат да са ориентирани нашите ценности, са философските ни възгледи спрямо заобикалящата ни вселена, както и културните ни специфики.

Самият факт, че всеки човек е различен, индивидуален и ценен носи доказателството, че нашият морал също се крепи на тази основа. Субективността на този елемент се дължи отново на личностните характеристики на всяко едно същество от вида ,,хомо сапиенс”, което показва и различните спектри на тази система.

Контрастиращата страна на морала е правосъдието. То е съобразено с правата на всеки гражданин, но не и толкова с неговите лични интереси. Доста често заради този проблем се появяват и множество други, които разрушават равновесието в социума, в който се намираме. Това е причината да го нарека: ,,обективен”.

Главната връзка между морала и правосъдието по мои лични наблюдения се осъществява чрез справедливостта. Тя носи в себе си частици и от двата елемента, и не може да се определи цялостно към нито една от двете страни. Пример за справедливост може да бъде промяната на живота в страните от Близкия изток. Сравнявайки съдържанието на Конституцията на Република България спрямо начина на живот, с който ние сме запознати в тези страни, можем да срещнем нечовечност към така наречения ,,по-слаб пол”, който бива ограничен. От друга страна културните ценности на населението в страните (Иран, Ирак, Сирия и други) се различават много от действителния демократичен модел, който познаваме.

В този контекст свободата е едно от най-ценните права за всяко живо същество. Решението на този проблем би трябвало да стои в ръцете на една главна организация, която да следи стриктно развитието на такъв тип проблеми, както и на други, за да се изгради един по-добър свят за бъдещите поколения.

Справедливостта, моралът и правосъдието са пряко свързани помежду си. Сред тях не съществува форма, която би била по-практична от друга, защото всяка една от тях има своите плюсове и минуси, но може би в нашия свят справедливостта би била най-висша, защото тя е това, от което ние всички се нуждаем!

Симона Пламенова Илиева, 18 г., 12 клас

Средно училище ,,Христо Ботев", област Добрич, община Балчик, град Балчик